Diari Oficial de la Generalitat Valenciana


Sumari del DOGV 5910, del 10-12-2008 (2008/14911)

ORDE de 4 de desembre de 2008, de la Conselleria d'Agricultura, Pesca i Alimentació, per la qual s'aproven les bases reguladores de les beques formatives de l'Agència Valenciana de Foment i Garantia Agrària en matèria agroalimentària i de desenvolupament rural.
---------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2008/12/04/(1)/dof/vci/html**

### Dades del document

Número de DOGV
:   5910

Data del DOGV
:   10-12-2008

Secció del DOGV
:   I. DISPOSICIONS GENERALS

Número del document
:   2008/14838


Data del document
:   04-12-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * Agència Valenciana de Foment i Garantia Agrària
    * pla de desenvolupament agrícola
    * legislació
    * competitivitat
    * assignació per estudis
    * modernització de l'explotació agrària
    * suport econòmic

ORDE de 4 de desembre de 2008, de la Conselleria d'Agricultura, Pesca i Alimentació, per la qual s'aproven les bases reguladores de les beques formatives de l'Agència Valenciana de Foment i Garantia Agrària en matèria agroalimentària i de desenvolupament rural. [2008/14204]  
La Llei 14/2005, de 23 de desembre, de la Generalitat, de Mesures Fiscals, de Gestió Financera i Administrativa, i d'Organització de la Generalitat, va crear, en l'article 77, l'Agència Valenciana de Foment i Garantia Agrària, les finalitats de la qual són l'execució de les polítiques de foment agrari que establisca la Conselleria d'Agricultura, Pesca i Alimentació.  
D'altra banda, el Programa de Desenvolupament Rural de la Comunitat Valenciana 2007-2013 (PDR-CV), aprovat per Decisió de la Comissió C (2008) 3841, de 16 de juliol de 2008, designa l'Agència Valenciana de Foment i Garantia Agrària com a autoritat de gestió de l'esmentat programa.  
El Programa de Desenvolupament Rural de la Comunitat Valenciana 2007-2013 (PDR-CV) preveu una mesura relativa a la formació en l'àmbit agrari, alimentari i rural, mesura a què aporten fons la Generalitat (un 46,67%), el Fons Europeu Agrícola de Desenvolupament Rural -FEADER- (un 20%) i l'administració de l'estat (un 33,33%).  
La mesura pretén incrementar el nivell de formació de tots els agents implicats en el desenvolupament del medi rural i del sector agrari i alimentari, afavorint l'adquisició de coneixements especialitzats que permeten la millora de la competitivitat del sector i la revitalització del teixit productiu dels territoris rurals.  
Així, l'objectiu perseguit amb les beques formatives en matèria agroalimentària i de desenvolupament rural serà l'adquisició de noves aptituds i el perfeccionament curricular dels universitaris, de manera que s'aconseguisca que titulats amb diferent formació acadèmica d'origen es puguen convertir en especialistes en l'aplicació dels seus diversos coneixements al sector agroalimentari i a les característiques específiques del medi rural.  
Per tot el que s'ha exposat i en virtut de les facultats que em conferix l'article 28-e de la Llei 5/1983, de 30 de desembre, del Consell, i l'article 47, punts 3 i 11, del text refós de la Llei d'Hisenda Pública de la Generalitat Valenciana,  
ORDENE  
Article 1. Objecte  
Aprovar les bases que regulen la concessió de beques per a la realització de pràctiques de perfeccionament formatiu i professional en matèria agroalimentària i de desenvolupament rural.  
Article 2. Finançament de les ajudes  
Les ajudes regulades en esta orde són finançades d'acord amb els percentatges de repartiment entre fonts de cofinançament que es determinen en el PDR-CV:   
- Generalitat (Conselleria d'Agricultura, Pesca i Alimentació): 46,67%.  
- Fons Europeu d'Agricultura i Desenvolupament Rural (FEADER): 20%.   
- Administració de l'Estat: 33,33%.  
Article 3. Bases i convocatòries  
1. La concessió de les beques es regirà per les bases que figuren en l'annex I d'esta orde.  
2. En cada exercici, es publicaran en el Diari Oficial de la Comunitat Valenciana les oportunes resolucions de convocatòria i l'import global de les beques.   
3. L'òrgan competent per a l'emissió de la resolució de convocatòria és la directora de l'Agència Valenciana de Foment i Garantia Agrària (AVFGA), autoritat de gestió del PDR, d'acord amb allò que s'establix en l'article 13 del Decret 123/2006, de 8 de setembre, del Consell, pel qual s'aprova l'estatut d'esta entitat.  
4. Els impresos per a la sol·licitud de les beques regulades en esta orde es publicaran en la corresponent resolució de convocatòria i, així mateix, estaran disponibles en la pàgina web www.gva.es.   
DISPOSICIONS FINALS  
Primera  
En tot allò que no està regulat en esta orde, s'aplicarà la normativa europea exigible respecte de l'execució d'ajudes cofinançades pel FEADER. De la mateixa manera, s'aplicaran els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions i l'article 28-e de la Llei 12/2007, del Consell, així com allò que es disposa en el Decret Legislatiu, de 26 de juny de 1991, per la qual s'aprova el text refós de la Llei d'Hisenda Pública de la Generalitat Valenciana i en el Decret 108/1992, de 6 de juliol, del Govern Valencià, pel qual es regula la concessió de beques.  
Segona  
Esta orde entrarà en vigor a partir de l'endemà de la seua publicació en el Diari Oficial de la Comunitat Valenciana.   
València, 4 de desembre de 2008  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX  
Bases  
Primera. Objecte  
Les beques tenen com a objecte la formació de postgraduats per mitjà de la realització de pràctiques de perfeccionament formatiu i professional en les matèries relatives a l'execució de les mesures del Programa de Desenvolupament Rural de la Comunitat Valenciana (PDR) 2007-2013, així com d'altres mesures de suport a la millora de la competitivitat, del coneixement i de la comunicació en el sector agroalimentari i en el medi rural.  
Segona. Beneficiaris  
Les beques estaran destinades a titulats universitaris superiors (llicenciats, enginyers i arquitectes) i, així mateix, a enginyers tècnics, arquitectes tècnics i diplomats universitaris.  
Tercera. Requisits dels sol·licitants  
1. Podran optar a l'obtenció d'una beca els que reunisquen els requisits següents:  
a) Ser espanyol o nacional d'un estat membre de la Unió Europea.   
b) Els aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà en el procés de selecció.  
c) Residir a la Comunitat Valenciana.  
d) Estar en possessió de la titulació expressada en la base segona.  
e) Estar al corrent de les obligacions fiscals i de Seguretat Social.  
f) No haver complit els 35 anys d'edat.  
2. El compliment temporal dels requisits s'entendrà referit a la data de finalització del termini de presentació de sol·licituds.  
Quarta. Duració de les beques  
1. El període de duració de les beques comprendrà des de la data que s'indique en les resolucions d'adjudicació de cada una d'estes, fins al 31 de desembre del mateix any. El becari s'incorporarà com a tal a la unitat assignada per a la realització de les pràctiques en la data indicada en la resolució de concessió, i s'interpretarà la no-incorporació injustificada en l'esmentat termini com a renúncia a la beca concedida.  
2. En el cas que el becari no haja completat els 12 mesos de pràctiques quan arribe el dia 31 de desembre, la beca podrà ser prorrogada, per resolució expressa de la directora de l'AVFGA, per als mesos que resten fins a completar l'any màxim de gaudi d'esta. Esta pròrroga quedarà condicionada a l'existència efectiva de crèdit en l'exercici pressupostari corresponent.  
Quinta. Dotació i pagament de les beques   
1. Cada resolució de convocatòria especificarà la dotació individual de la beca, expressada en import brut mensual i la quantia destinada a l'assegurança d'assistència sanitària dels becaris.  
2. L'import de la beca, aplicades les retencions legals, s'abonarà mensualment al becari, previ certificat de conformitat del tutor de formació.   
3. La resolució de convocatòria podrà preveure l'existència d'una bossa de viatge per a l'assistència del becari a jornades, conferències, cursos o qualsevol altra activitat relacionada amb l'objecte d'esta i que implique un desplaçament fora del terme municipal on estiga ubicada la unitat administrativa en què el becari realitze habitualment les seues pràctiques.   
4. Quan el becari realitze les pràctiques en un lloc diferent del de les dependències de la unitat administrativa on realitze les pràctiques, la bossa de viatge podrà ser aplicada a les despeses ocasionades com a conseqüència d'eixa situació.   
5. A càrrec de la bossa de viatge, seran compensables les despeses de desplaçament i estada. Les despeses de quilometratge (per desplaçament amb cotxe propi) i allotjament, seguiran els criteris establits pel Decret 24/1997, d'11 de febrer, sobre indemnitzacions per raó del servici i gratificacions per servicis extraordinaris del personal al servici de la Generalitat.  
6. Les despeses d'allotjament i utilització de mitjans de transport públics hauran de ser acreditats pel becari per mitjà dels corresponents documents justificatius.  
7. L'aplicació de la bossa de viatge requerirà d'una proposta del tutor de formació, prèvia a la realització de l'acció a què es referixen les despeses i justificativa de la seua conveniència. L'esmentada proposta s'haurà d'elevar, també amb caràcter previ a la realització de l'acció, a l'autorització del director general o del cap d'àrea de què depenga el tutor de formació.   
Sexta. Presentació de sol·licituds i documentació  
1. El termini de presentació de sol·licituds, que serà establit en la resolució de convocatòria, serà com a mínim de 15 dies hàbils.  
2. Els candidats hauran de presentar la sol·licitud en el Registre General de la Conselleria d'Agricultura, Pesca i Alimentació (c/ Amadeu de Savoia, 2, de València (46798) o en les direccions territorials de la Conselleria d'Agricultura, Pesca i Alimentació d'Alacant, Castelló i València, al carrer del Professor Manuel Sala, 2 (03864), a l'avinguda dels Germans Bou, 47 (12683) i al carrer de Gregorio Gea, 27 (46642), respectivament, o en qualsevol de les formes que s'establixen en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i s'adjuntarà la documentació següent:  
a. Fotocòpia compulsada del document nacional d'identitat (DNI).  
b. En el cas que no tinga la nacionalitat espanyola, documentació suficient que acredite que l'aspirant és nacional d'un estat membre de la Unió Europea.  
c. Documentació que acredite que l'aspirant residix a la Comunitat Valenciana, almenys, amb un any d'antiguitat.  
d. Declaració responsable en què conste que complix les bases de la convocatòria i que no esta sotmés en les prohibicions per a obtindre la condició de beneficiari, esmentades en els apartats 2 i 3, de l'article 13 de la Llei 38/2003, de 17 de novembre, General de Subvencions.  
e. Currículum, on es farà constar les dades personals, data i lloc de naixement, domicili a l'efecte de notificacions, telèfons, correu electrònic, així com les dades acadèmiques i professionals.  
3. Els sol·licitants acreditaran les titulacions per mitjà de fotocòpia compulsada del títol o expedient acadèmic o del depòsit de les taxes per a l'expedició del títol, si és el cas, i certificat oficial de qualificacions o fotocòpia compulsada, amb expressió aclaridora i suficient de la nota mitjana de l'expedient.  
Els sol·licitants acreditaran els mèrits que hagen al·legat en el currículum per mitjà dels oportuns certificats. Tots els mèrits que s'al·leguen en el currículum hauran de ser acreditats documentalment, per mitjà d'original o fotocòpia compulsada, en el moment de presentació de les sol·licituds. Els mèrits no acreditats documentalment no seran tinguts en compte.  
4. El compliment temporal dels mèrits s'entendrà referit a la data de finalització del termini de presentació de sol·licituds.  
5. Serà causa d'exclusió l'incompliment dels requisits esmentats en la base tercera.  
6. Si la sol·licitud no reunix totes les dades exigides o falta documentació acreditativa, es requerirà a l'interessat perquè, en un termini de deu dies hàbils, esmene la falta o adjunte els documents preceptius, amb indicació que, si així no ho fera, se li tindrà per desistit de la seua petició, prèvia resolució, de conformitat amb l'article 71 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció feta per Llei 4/1999.   
Durant este termini d'esmena no s'admetrà documentació relativa a mèrits que no hagen sigut al·legats durant el termini de presentació de sol·licituds.  
7. De conformitat amb la Resolució de 8 de juliol de 1998, de la Conselleria d'Economia, Hisenda i Administració Pública, per la qual es fa pública la relació de disposicions en matèria d'agricultura que s'entenen equiparades als efectes de l'article 3.7 de l'Orde de 30 de maig de 1996, de la Conselleria d'Economia i Hisenda, els beneficiaris queden exonerats de l'obligació d'acreditar que es troben al corrent de les seues obligacions tributàries i amb la Seguretat Social, atés que l'import total de l'ajuda concedida a cada beneficiari, persona física, no supera els trenta mil cinquanta euros amb seixanta-un cèntims (30.050,61 euros).  
Sèptima. Òrgan instructor i comissió avaluadora  
1. L'òrgan instructor del procediment serà la Subdirecció de l'Agència Valenciana de Foment i Garantia Agrària.  
2. Per a l'avaluació dels candidats a becaris, es constituirà una comissió avaluadora que estarà formada per:  
- Presidenta: directora de l'Agència Valenciana de Foment i Garantia Agrària.  
Suplent: subdirectora de l'Agència Valenciana de Foment i Garantia Agrària.  
- Vocal secretari: cap de la Secció de Gestió de l'Organisme Pagador de l'Agència Valenciana de Foment i Garantia Agrària.  
Suplent: cap de la Secció de Programes Europeus de l'Agència Valenciana de Foment i Garantia Agrària.  
- Vocal: cap del Servici d'Informàtica de l'Agència Valenciana de Foment i Garantia Agrària.  
Suplent: Servici Economicofinancer de l'Agència Valenciana de Foment i Garantia Agrària.  
Així mateix, a causa de l'especialitat de la matèria objecte de la formació de la beca, formaran part de la Comissió Avaluadora:  
- Vocal: cap de l'Àrea de Desenvolupament del Medi Rural de la Conselleria d'Agricultura, Pesca i Alimentació.  
Suplent: cap del Servici de Gestió i Coordinació de les Polítiques locals de Desenvolupament Rural de la Conselleria d'Agricultura, Pesca i Alimentació.  
- Vocal: cap del Gabinet Tècnic de Subsecretaria de la Conselleria d'Agricultura, Pesca i Alimentació.  
Suplent: cap del Servici de Règim Jurídic i Coordinació Administrativa de la Conselleria d'Agricultura, Pesca i Alimentació.  
3. Els membres de la Comissió Avaluadora podran ser assessorats, en tot cas, pel personal tècnic o professional que es considere necessari, que podrà assistir amb veu però sense vot.  
4. Esta comissió adaptarà el seu funcionament a allò que s'establix en esta convocatòria i, de manera subsidiària, a la Llei de Règim Jurídic de les Administracions Públiques i del Procediment Administratiu Comú.  
Octava. Avaluació de sol·licituds  
La selecció dels becaris es farà tenint en compte la puntuació obtinguda per l'aplicació del barem següent:  
1. Coneixement d'idioma anglés o francés: es valorarà per mitjà de prova oral i escrita de l'idioma a què hagen optat els candidats en la sol·licitud, amb un màxim de 10 punts.  
2. Expedient acadèmic: es valoraran els expedients, la qualificació mitjana dels quals siga igual o superior a Bé (6 punts sobre un total de 10) en funció de la fórmula següent: nota mitjana (sobre un total de 10) x 0,80, amb un màxim de 8 punts. En el cas de posseir el candidat diverses titulacions, es puntuarà per la superior, i, al mateix nivell de titulació, per la de millor expedient acadèmic.  
3. Llicenciatura, títol d'enginyeria o arquitectura: 2 punts.  
4. Doctorat: 0,5 punts (addicionals al de llicenciatura, enginyeria o arquitectura).   
5. Coneixements de valencià: nivell elemental: 0,50 punts; nivell mitjà: 1 punt; nivell superior: 1,5 punt.  
Només es valoraran els certificats homologats per la Junta Qualificadora de Coneixements de Valencià, i es puntuaran exclusivament el nivell més alt obtingut.  
6. Treball assalariat per a una administració pública o per a una empresa del sector agroalimentari: 0,20 punts per mes complet com a treballador, amb un màxim de 4 punts.  
7. Beques de perfeccionament professional en una administració pública: 0,20 punts per mes complet com a becari, amb un màxim de 4 punts.  
8. Entrevista sobre les matèries objecte de formació de les beques i/o sobre coneixements generals relacionats amb la formació acadèmica del candidat: fins a 10 punts.  
Novena. Procés de selecció  
El procés de selecció de becaris tindrà les fases següents:  
1. Fase primera: prova d'idioma anglés o francés. Els candidats seran convocats a una prova de l'idioma a què hagen optat (anglés o francés). La convocatòria de la prova d'idioma s'exposarà en el tauler d'anuncis de l'Agència Valenciana de Foment i Garantia Agrària (c/ Amadeu de Savoia, 2, València).  
2. Fase segona: fase de valoració de currículum. A la vista dels documents aportats, la Comissió Avaluadora valorarà els mèrits que d'aquells es deduïsquen, d'acord amb el barem establit en la base octava i elaborarà una llista provisional ordenada segons la puntuació obtinguda suma dels apartats 1 a 7 de la base octava, que s'exposarà en el tauler d'anuncis de l'Agència Valenciana de Foment i Garantia Agrària (c/ Amadeu de Savoia, 2, València). En els supòsits d'empat, es prioritzarà a l'aspirant que presente millor expedient acadèmic.  
3. Fase d'entrevista: els 50 candidats que obtinguen la millor puntuació en la suma dels apartats 1 a 7 de la base octava seran entrevistats per la Comissió Avaluadora, a l'hora i en la data que serà publicitada en el tauler d'anuncis de l'Agència Valenciana de Foment i Garantia Agrària (c/ Amadeu de Savoia, 2, València).  
4. Sumats els punts obtinguts en els apartats 1 a 8 de la base octava, se seleccionaran els candidats per orde de puntuació. En cas d'empat entre candidats, se situarà en primer lloc el de major nota mitjana de la carrera.   
5. La llista de candidats per orde de puntuació es publicitarà en el tauler d'anuncis de l'Agència Valenciana de Foment i Garantia Agrària (c/ Amadeu de Savoia, 2. València) durant 10 dies, per a fase d'al·legacions. En el cas que l'acceptació d'al·legacions per la Comissió poguera desplaçar de la llista de becaris a algú que estava inclòs en esta en la seua versió inicialment publicitada, es traslladarà/an la/les al·legació/ons rebuda/es al candidat afectat, amb la finalitat de possibilitar la presentació d'arguments que puguen ser tinguts en compte per la Comissió de manera conjunta amb les al·legacions prèviament presentades.  
6. Quan finalitze el procés selectiu, la Comissió Avaluadora elaborarà una proposta de concessió de beques en el termini màxim de 15 dies.   
7. L'esmentada proposta inclourà, així mateix, una borsa de reserva de becaris segons allò que s'establix en la base tretze.  
Deu. Concessió   
1. La directora de l'Agència Valenciana de Foment i Garantia Agrària dictarà, en el termini d'un mes a partir de la proposta que li eleve la Comissió Avaluadora, una resolució en què s'adjudiquen les beques i, així mateix, es constituïsca la borsa de reserva a la qual es fa referència en la base tretze.  
2. La resolució de concessió es publicarà en el Diari Oficial de la Comunitat Valenciana, la qual cosa, d'acord amb els articles 58 i 59 de la Llei 30/1992, de Règim Jurídic de les Administracions Públiques i del Procediment Administratiu Comú, produirà els efectes de notificació als interessats. La directora de l'Agència Valenciana de Foment i Garantia Agrària es reserva la facultat de deixar deserta totalment o parcialment, l'adjudicació de les beques convocades i d'interpretar el contingut d'estes bases.  
3. Es requerirà a les persones adjudicatàries de les beques, amb anterioritat a la data de la seua concessió, una declaració responsable en què conste no ser beneficiari de cap altra beca i no mantindre relació laboral que supose concurrència amb l'objecte i dedicació horària d'esta beca.   
4. La no-incorporació del becari a la unitat administrativa que se li assigne en la data en què se li indique així com la no-aportació de la declaració abans esmentada constituirà renúncia a la beca oferida.  
Onze. Tutor de formació   
1. La directora de l'AVFGA designarà per a cada becari un tutor de formació, que haurà de ser un funcionari de grup A.   
2. El tutor serà el responsable de la formació del becari, ordenarà les seues activitats i li facilitarà la documentació i el material necessari per a la realització de les pràctiques.  
Dotze. Pla de formació, drets, obligacions i incidències dels becaris  
1. L'acceptació de la beca comporta l'obligació del becari de dedicar-se eficaçment a les tasques que li siguen assignades pel seu tutor de formació.  
2. Estes beques són incompatibles amb el gaudi de qualsevol altra beca per a la mateixa o semblant activitat i amb l'exercici d'una activitat laboral o professional que impedisca el compliment de l'horari de pràctiques establit per al becari. L'incompliment d'esta regla implicarà la rescissió de la beca.   
3. La condició de becari no genera cap relació laboral ni administrativa amb la Generalitat. D'acord amb allò que es disposa en el Decret 108/1992, en cas de ser el beneficiari empleat de la Generalitat Valenciana, quedarà en la situació administrativa que procedisca d'acord amb la normativa aplicable.  
4. La directora de l'Agència Valenciana de Foment i Garantia Agrària assignarà els becaris a les diferents unitats de administratives, i designarà el tutor de formació de cada becari. Esta adscripció podrà variar al llarg del període de gaudi de la beca.   
5. El becari rebrà del seu tutor la formació que es corresponga amb la seua especialització professional i amb les matèries, normativa, tràmits, anàlisi, estudis, informes, documentació, comunicació i procediments vinculats a les competències de la unitat on s'integre.   
6. El tutor de formació distribuirà les 35 hores setmanals de formació en l'horari que considere més adequat i que serà de dilluns a divendres i preferentment de matí (entre les 8 i les 15 hores), si bé es podrà incloure en este horari una o dos vesprades (entre les 16 i les 19 hores) a la setmana, que determinarà el tutor. El compliment de l'horari quedarà acreditat per mitjà de l'emplenament de fulls de firma que controlarà el tutor.  
7. Durant els 12 mesos de duració de la beca el becari podrà gaudir de vacances formatives durant 20 dies laborables, 15 dels quals s'hauran d'agrupar com a mínim de 5 en 5. El becari proposarà al seu tutor de formació les dates en què desitja gaudir de les esmentades vacances, com a mínim amb 15 dies d'antelació a la data proposada. La decisió d'aprovació o denegació de l'esmentada proposta adoptada pel tutor serà inapel·lable.   
En cap cas es podran concedir jornades vacacionals en un nombre superior a aquell que proporcionalment li corresponga al becari en funció del període transcorregut des de la concessió de la beca.  
8. Les absències durant la jornada formativa pel compliment de deures inexcusables o per malaltia hauran de ser justificades documentalment pel becari i acceptada la justificació pel tutor de formació.  
9. El becari haurà de seguir les instruccions del seu tutor i exercir de manera adequada les tasques que este considere adequades a la seua formació.   
10. L'incompliment pel becari de les seues obligacions podrà donar lloc a la privació de la beca pel temps que quedara de gaudi, sense perjuí de les altres responsabilitats que resultaren exigibles.  
11. La directora de l'AVFGA resoldrà les incidències que es produïsquen durant el període de gaudi de les beques, i podrà deixar-les sense efecte, mitjançant l'audiència de l'interessat i vist l'expedient contradictori, en els supòsits d'incompliment de les obligacions, no-realització de l'activitat que va motivar la concessió o deixar de reunir els requisits exigits en esta convocatòria, s'exceptuarà el requisit d'edat.  
12. Davant de les incidències, renúncies, abandons o incompliments que deixen vacant una beca, es podrà cobrir segons l'orde establit en la borsa de reserva corresponent, sempre que això es crega oportú per la directora de l'Agència Valenciana de Foment i Garantia Agrària i en funció de la disponibilitat de recursos.  
Tretze. Substitucions  
Tots els candidats a becaris que no resulten adjudicataris de la beca constituiran la borsa de reserva de becaris d'eixe any, en la qual els candidats estaran ordenats per la puntuació obtinguda en el procés de selecció i per titulació.  
Quan alguna de les persones seleccionades per mitjà de la resolució de la convocatòria renuncie a la beca o bé perda la condició de becari per abandó, incompliment d'obligacions o qualsevol altra incidència, podrà ser cridat per a substituir al renunciant el candidat de la borsa de reserva amb major puntuació que posseïsca la mateixa titulació que aquell. El requisit de la mateixa titulació no serà exigible en el cas que un informe del tutor de formació a què estiguera adscrit el becari renunciant justificara la no-necessitat d'identitat de titulació acadèmica entre el renunciant i qui vaja a substituir-lo, en virtut de la matèria sobre la qual verse el contingut de la formació impartida.   
Catorze. Cobertura sanitària  
Amb la finalitat de donar cobertura sanitària als adjudicataris de les beques, se'ls inclourà en una pòlissa col·lectiva subscrita amb una companyia privada de servicis sanitaris.


Còpia Permalink ELI